CELEX: 32016D0929(01)
Language: sl
Date: 2016-09-28 00:00:00
Title: Izvedbeni sklep Komisije z dne 28. septembra 2016 o oblikovanju delovnega programa za oceno vlog za obnovitev odobritev aktivnih snovi, ki jim bo odobritev potekla v letih 2019, 2020 in 2021, v skladu z Uredbo (ES) št. 1107/2009 Evropskega parlamenta in Sveta

29.9.2016   
            
            
               SL
            
            
               Uradni list Evropske unije
            
            
               C 357/9
            
         IZVEDBENI SKLEP KOMISIJE
   z dne 28. septembra 2016
   o oblikovanju delovnega programa za oceno vlog za obnovitev odobritev aktivnih snovi, ki jim bo odobritev potekla v letih 2019, 2020 in 2021, v skladu z Uredbo (ES) št. 1107/2009 Evropskega parlamenta in Sveta
   (2016/C 357/05)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS (1) ter zlasti člena 18 Uredbe,
   ob upoštevanju naslednjega:
   
               (1)
            
            
               Številnim aktivnim snovem, ki se štejejo za odobrene v skladu z Uredbo (ES) št. 1107/2009 in so navedene v delu A Priloge k Uredbi (EU) št. 540/2011 (2), bo odobritev potekla med 1. januarjem 2019 in 31. decembrom 2021. Del B Priloge k Izvedbeni uredbi Komisije (EU) št. 686/2012 (3) navaja te aktivne snovi in državam članicam dodeljuje njihovo ocenjevanje, pri čemer za vsako aktivno snov določa državo članico poročevalko in soporočevalko za namene postopka obnovitve.
            
         
               (2)
            
            
               Ob upoštevanju časa in virov, ki so potrebni, da države članice in Evropska agencija za varnost hrane ocenijo vloge za obnovitev odobritev za tako veliko število aktivnih strani, je treba oblikovati delovni program, ki bo združeval podobne aktivne snovi ter določil prednostne naloge na podlagi skrbi za varovanje zdravja ljudi in živali ali okolja, kot je določeno v členu 18 Uredbe (ES) št. 1107/2009.
            
         
               (3)
            
            
               Kot je navedeno v uvodni izjavi 17 Uredbe (ES) št. 1107/2009, bi bilo treba opredeliti snovi z majhnim tveganjem in olajšati dajanje fitofarmacevtskih sredstev, ki vsebujejo te snovi, v promet. Poleg tega bi bilo treba v skladu s cilji Direktive 2009/128/ES Evropskega parlamenta in Sveta (4) spodbujati uporabo fitofarmacevtskih sredstev, ki imajo najmanj negativnih učinkov na zdravje ljudi in živali ter na okolje. Program bi zato moral združevati aktivne snovi z majhnim tveganjem, da se prednostno ocenijo in pravočasno obnovi njihova odobritev.
            
         
               (4)
            
            
               Poleg tega bi bilo treba opredeliti tudi snovi, za katere se glede na njihove lastnosti pričakuje, da morda ne bodo izpolnjevale meril za odobritev iz točk 3.6.2 do 3.6.5 in iz točke 3.7 Priloge II k Uredbi (ES) št. 1107/2009. Program bi moral združevati te snovi za namene njihovega prednostnega ocenjevanja.
            
         
               (5)
            
            
               Glede na razpoložljive vire organov, pristojnih za izvedbo ocene vlog za obnovitev odobritev, ni mogoče izključiti, da bi zaradi prednostnega ocenjevanja snovi iz tega sklepa lahko potekla odobritev nekaterih drugih aktivnih snovi, preden se sprejme odločitev o obnovitvi odobritve takih snovi. V takih primerih bi bilo treba obdobje odobritve pravočasno podaljšati v skladu s členom 17 Uredbe (ES) št. 1107/2009.
            
         
               (6)
            
            
               Poleg združevanja podobnih aktivnih snovi na podlagi prednostnih nalog za njihovo ocenjevanje člen 18 Uredbe (ES) št. 1107/2009 določa tudi, da delovni program vključuje posebne elemente. Izvedbeni uredbi Komisije (EU) št. 844/2012 (5) in (EU) št. 686/2012 izvajata točke od (a) do (e) in točko (f) drugega odstavka člena 18 Uredbe (ES) št. 1107/2009 –
            
         SPREJELA NASLEDNJI SKLEP:
   Edini člen
   Delovni program iz Priloge k temu sklepu se sprejme.
   
      V Bruslju, 28. septembra 2016
      
         
            Za Komisijo
         
         Vytenis ANDRIUKAITIS
         
            Član Komisije
         
      
   
   
      (1)  UL L 309, 24.11.2009, str. 1.
   
      (2)  UL L 153, 11.6.2011, str. 1.
   
      (3)  Izvedbena uredba Komisije (EU) št. 686/2012 z dne 26. julija 2012 o dodelitvi ocenjevanja aktivnih snovi državam članicam za namene postopka obnovitve (UL L 200, 27.7.2012, str. 5).
   
      (4)  Direktiva 2009/128/ES Evropskega parlamenta in Sveta z dne 21. oktobra 2009 o določitvi okvira za ukrepe Skupnosti za doseganje trajnostne rabe pesticidov (UL L 309, 24.11.2009, str. 71).
   
      (5)  Izvedbena uredba Komisije (EU) št. 844/2012 z dne 18. septembra 2012 o opredelitvi določb, potrebnih za izvedbo postopka podaljšanja odobritve aktivnih snovi, kot je določeno z Uredbo (ES) št. 1107/2009 Evropskega parlamenta in Sveta o dajanju fitofarmacevtskih sredstev v promet (UL L 252, 19.9.2012, str. 26).
   
      PRILOGA
      
                  1.
               
               
                  Delovni program zadeva aktivne snovi, ki se štejejo za odobrene v skladu z Uredbo (ES) št. 1107/2009 in so navedene v delu B Priloge k Izvedbeni uredbi (EU) št. 686/2012.
               
            
                  2.
               
               
                  Prednostne naloge za ocenjevanje vlog za obnovitev odobritev aktivnih snovi in združevanje podobnih aktivnih snovi, kot je določeno v členu 18 Uredbe (ES) št. 1107/2009, so naslednje:
                  
                              (1)
                           
                           
                              Prednostno se ocenijo vloge za obnovitev odobritev aktivnih snovi, ki bi bile lahko glede na njihove lastnosti opredeljene kot aktivne snovi z morebitnim majhnim tveganjem, da se nemudoma ali čim prej omogoči odobritev čim več aktivnih snovi z majhnim tveganjem.
                           
                        
                              (2)
                           
                           
                              Prednostno se ocenijo vloge za obnovitev odobritev aktivnih snovi, za katere se glede na njihove lastnosti pričakuje, da morda ne bodo izpolnjevale meril za odobritev iz točk 3.6.2 do 3.6.5 in iz točke 3.7 Priloge II k Uredbi (ES) št. 1107/2009. Zato se take ocene se izvedejo nemudoma ali čim prej.
                           
                        
                              (3)
                           
                           
                              Obdobje odobritve aktivnih snovi, ki niso vključene v točki (1) in (2) in jim bo dovoljenje verjetno poteklo, preden se sprejme odločitev o obnovitvi odobritve takih snovi, se pravočasno podaljša v skladu s členom 17 Uredbe (ES) št. 1107/2009.